ลีสซิ่งกสิกรปล่อยกู้ฝืดทำใจปีนี้โต0%
ลีสซิ่งกสิกร ชี้ยอดสินเชื่อเช่าซื้อทั้งปีโต 0% ผลจากยอด 9 เดือน ติดลบ 21%
29 ต.ค. 2557

ลีสซิ่งกสิกร ชี้ยอดสินเชื่อเช่าซื้อทั้งปีโต 0% ผลจากยอด 9 เดือน ติดลบ 21%
นายสุรัตน์ ลีลาทวีวัฒน์ รักษาการกรรมการผู้จัดการ บริษัท ลีสซิ่งกสิกรไทย เปิดเผยว่า บริษัทคาดว่าปีนี้ยอดการปล่อยเชื่อจะเติบโต 01% ซึ่งดูจากผลดำเนินงาน 9 เดือนแรกปีนี้ พบว่าบริษัทปล่อยสินเชื่อเช่าซื้อและเช่าใช้รถยนต์ใหม่ได้ 43,735 ล้านบาท ลดลงจากช่วงเดียวกันงปีก่อน 21.5% แบ่งเป็นสินเชื่อใหม่เช่าซื้อและเช่าใช้ 24,248 ล้านบาท ลดลง 17.3% และสินเชื่อผู้แทนจำหน่ายรถยนต์ 19,487 ล้านบาทลดลง 26.1% ขณะที่ยอดสินเชื่อคงค้างอยู่ที่ 88,009 ล้านบาท เพิ่มขึ้น 1.3% 
อย่างไรก็ตาม บริษัทมีสินเชื่อที่ไม่ก่อให้เกิดรายได้ หรือเอ็นพีแอล อยู่ที่ 1.1% จึงทำให้มีกำไร 332 ล้านบาท เพิ่มขึ้น 21.1% เมื่อเทียบกับช่วงเดียวกันของปีก่อน ดังนั้น ในช่วงปลายปีนี้บริษัทเตรียมออกแคมเปญพิเศษสินเชื่อเช่าซื้อรถยนต์กสิกรไทย รถใหม่ป้ายแดง และสินเชื่อรถช่วยได้กสิกรไทย ในงาน มอเตอร์ เอ็กซ์โป 2557 ที่จะมีขึ้นด้วยอัตราดอกเบี้ยพิเศษ ซึ่งคาดว่าจะเป็นอีกปัจจัยหนึ่งที่จะช่วยกระตุ้นตลาดรถยนต์ในภาวะหดตัวให้ฟื้นขึ้นมาได้
นายสุรัตน์ กล่าวเพิ่มเติมว่า ปัจจัยสำคัญที่มีผลต่อการตัดสินในซื้อรถยนต์ใหม่ในขณะนี้คือ ปัจจัยทางด้านเศรษฐกิจ โดยเฉพาะเรื่องกำลังซื้อ ความกังวลต่อความสามารถในการชำระ ภาระค่าครองชีพที่สูงขึ้น ขณะที่นโยบายกระตุ้นเศรษฐกิจต่างๆ ของรัฐบาล โดยเฉพาะการสร้างงานและการลงทุนในระบบสาธารณูปโภคต่างๆ เริ่มมีการพัฒนาเป็นรูปธรรมมากขึ้น รวมถึงการพัฒนาเขตเศรษฐกิจพิเศษ การเปิดเสรีทางการค้าภายใต้กรอบ AEC น่าจะส่งผลให้เกิดการขยายตัวทางเศรษฐกิจในส่วนภูมิภาคมากขึ้น ย่อมทำให้ความต้องการรถยนต์ใหม่ประเภทต่างๆ เพิ่มสูงขึ้น
สำหรับยอดจำหน่ายรถยนต์ในเดือนกันยายนปี 57 มียอดขาย 68,843 คัน เพิ่มจากเดือนก่อนหน้า 0.01% ทำให้ภาพรวมยอดจำหน่ายรถยนต์ในช่วง 9 เดือนแรก มียอดจำหน่ายที่ 648,116 คัน ลดลงจากช่วงเดียวกันของปีก่อน 37.3% โดยปัจจัยหลักมาจากปัญหาหนี้ครัวเรือนที่มีอยู่เดิม ค่าครองชีพที่เพิ่มสูงขึ้น และรายได้ที่ลดลง ขณะที่สถาบันการเงินผู้ให้สินเชื่อก็เพิ่มความเข้มงวดในการปล่อยสินเชื่อ เพื่อลดปัญหาหนี้เสีย ซึ่งส่งผลให้ตลาดรถยนต์ในประเทศยังอยู่ในภาวะที่ชะลอตัวไปจนถึงสิ้นปี โดยบริษัท ศูนย์วิจัยกสิกรไทย จำกัด คาดว่า ยอดจำหน่ายรถยนต์ในประเทศในปี 2557 จะมียอดจำหน่ายอยู่ที่ 860,000-920,000 คัน หรือลดลงจากปีที่แล้ว 31-35% จากยอดจำหน่ายรถยนต์ในปี 2556 ที่มียอดขาย 1,330,680 คัน
ส่วนภาพรวมตลาดสินเชื่อรถแลกเงินหรือรีไฟแนนซ์ ณ สิ้นไตรมาสที่ 2 ปี 2557 ปรับตัวในทิศทางที่ดีขึ้นขยายตัวประมาณ 16.9% เมื่อเทียบกับการขยายตัวที่ชะลอลงสู่ระดับ 12.5% ในปี 2556 และคาดว่าในปี 2557 ตลาดสินเชื่อรถแลกเงินหรือสินเชื่อจำนำทะเบียนรถน่าจะเติบโตอยู่ที่ประมาณ 14-17%
ด้านยอดขายรถจักรยานยนต์ พบว่า ช่วง 9 เดือนแรกของปี 2557 รถจักรยานยนต์บิ๊กไบค์ มียอดจดทะเบียนรวมทั้งสิ้น 38,431 คัน หรือเฉลี่ยต่อเดือน 4,270 คัน ในส่วนของปี 2556 มียอดจดทะเบียนรถจักรยานยนต์บิ๊กไบค์ จำนวน 69,787 คัน หรือเฉลี่ยต่อเดือน 5,816 คัน เนื่องจากค่ายรถจักรยานยนต์มีการเพิ่มการทำตลาดในรุ่น 126150 ซีซีมากขึ้น ซึ่งมีราคาต่ำและทำตลาดได้ง่ายกว่า อีกทั้งผลกระทบจากภาวะเศรษฐกิจ รวมถึงสถาบันทางการเงินที่เข้มงวดในการปล่อยสินเชื่อมากขึ้น
“สินเชื่อเช่าซื้อรถป้ายแดงช่วง 9 เดือนแรกปีนี้ชะลอตัวอย่างต่อเนื่อง จากปัจจัยโครงการรถคันแรกที่ทำให้เกิดแรงซื้อล่วงหน้าจำนวนมาก และทำให้ตลาดรถยนต์มือสองมีราคาต่ำลง รวมถึงโดยเฉพาะรถยนต์ขนาดเล็กและขนาดกลางที่จับกลุ่มลูกค้าเดียวกับผู้ซื้อในโครงการรถคันแรก และยังมีปัจจัยลบจากปัญหาหนี้ครัวเรือนม ค่าครองชีพที่เพิ่มสูงขึ้น ส่งผลต่อกำลังซื้อของประชาชน กลุ่มเกษตรกรเผชิญกับปัญหาราคาผลผลิตตกต่ำ ส่งผลต่อยอดขายรถยนต์เพื่อการพาณิชย์ สถาบันการเงินก็เข้มงวดในการปล่อยสินเชื่อมากขึ้นเพื่อลดปัญหาหนี้เสีย จึงกดดันให้ตลาดรถยนต์ในประเทศชะลอตัวอย่างรุนแรงต่อเนื่องมาตั้งแต่ต้นปี และมีแนวโน้มจะชะลอตัวต่อไปจนถึงสิ้นปีนี้ แต่ระดับการชะลอตัวจะบรรเทาลงเรื่อยๆ โดยมีโอกาสที่เดือน ส.ค.และ ก.ย.นี้ น่าจะเป็นเดือนที่ยอดขายอยู่ในระดับที่ต่ำที่สุดของปีแล้ว” นายสุรัตน์ กล่าว